Qozogʻiston prezidenti
Qozogʻiston Respublikasi Prezidenti (qozoqcha: Қазақстан Республикасының Президенті; ilgari Qozogʻiston SSR Prezidenti) — Qozogʻiston Respublikasining davlat rahbari, oliy mansabdor shaxsi va Qurolli Kuchlarining oliy qoʻmondoni hisoblanadi. 1990-yil 24-aprelda lavozimga tayinlangan paytdan boshlab 2019-yilning 20-martigacha Nursulton Nazarboyev Qozogʻiston Prezidenti lavozimida faoliyat yuritgan. Nursulton Abishevich Nazarboyev 1989-yil 22-iyunda Qozog‘iston SSR Kommunistik partiyasi Markaziy qo‘mitasining birinchi kotibi etib saylanganidan beri Qozog‘istonni boshqarib kelgan. 2019-yil 19-mart kuni soat 19:00 da u o‘z xohishi bilan isteʼfoga chiqishini maʼlum qilgan. 2019-yilning 20-martidan boshlab Qozog‘iston Prezidenti vazifalarini konstitutsiyaga muvofiq Qozogʻiston Senati raisi Qasim-Jomart Toqayev bajarishga kirishdi. Nursulton Nazarboyev 2022-yil 5-yanvarga qadar Xavfsizlik kengashi raisi bo‘lib faoliyat yuritdi. Eks-Prezident Nazarboyev „Nur Otan“ partiyasi aʼzosi hisoblanadi. Dastlab Toqayev 2020-yilgacha, yaʼni Nazarboyevning vakolat muddati tugaguncha Qozog‘iston Prezidenti bo‘lib qolishi kerak edi. Biroq, 2019-yil 9-aprelda muddatidan oldin saylovlar eʼlon qilingach, 2019-yil 9-iyunda saylov boʻlib oʻtgan. Toqayev soʻnggi saylov natijalariga koʻra, 70,96 % ovoz toʻplab gʻalaba qozongan hamda 2019-yil 12-iyun kuni lavozimga kirishgan.